作者:劉商
標題:相和歌辭：銅雀妓
內容:魏主矜蛾眉，美人美於玉。高臺無晝夜，歌舞竟未足。盛色如轉圜，夕陽落深谷。仍令身歿後，尚足平生欲。紅粉橫淚痕，調弦空向屋。舉頭君不在，唯見西陵木。玉輦豈再來，嬌鬟為誰綠。那堪秋風裡，更舞陽春曲。曲終情不勝，闌幹向西哭。臺邊生野草，來去罥羅縠。況複陵寢間，雙雙見麋鹿。